Jy is hier: Home Omsendbriewe Dassedagsê Dassedagsê 24/03
Alle leerders wat belangstel om aan die Eskom Expo deel te neem moet Maandagmiddag tussen 13:30 en 14:30 in mev. Kloppers se klas vergader. Dit is NIE net Skeinat-leerders wat daaraan kan deelneem nie en kan leerders van gr. 8 tot gr. 12 wees.
Lazlo gaan van krag tot krag
Lazlo Paulsen het verlede naweek, tydens die WP Atletiekkampioenskappe puik presteer. Hy is nie net die WP-kampioen in die 1500m hindernis-item in sy ouderdomsgroep nie, maar het boonop die WP-rekord in die item verbeter wat voorwaar ‘n puik prestasie is!
Leerders skryf Maandag en Dinsdag eksamen
Die leerders skryf Maandag hulle skryfvraestelle in Engels wat deel uitmaak van die Junie-eksamen. Hulle skryf Dinsdag hulle Afrikaanse skryfvraestelle. Uiteraard is dit soos enige ander eksamen en leerders kan slegs met ‘n mediese sertifikaat afwesig wees.
Netbal klim Saterdag ‘n steil bult
Drie van die skool se netbalspanne is môre op Girls’ High se netbaldag te Paarl in aksie. Die drie spanne is die O/14A-, O/15A- en O/18A-spanne. Die spanne vertrek vanmiddag om 14:30. Baie sterkte aan al hierdie dogters en hul afrigters.
Rugby op Porterville in aksie
Die eerste rugbyspan sowel as die O/15A-span is hierdie naweek op Porterville in aksie wanneer hulle daar aan ‘n sportdag deelneem. Dit is ‘n lang reis en ons vertrou dat hulle die geleentheid sal aangryp om hulle talente ten toon te stel.
Burgersdorp kom kuier
Hoërskool Burgersdorp van die Oos-Kaap speel Woensdag teen ons eerstespanne. Die netbal is eerste aan die beurt en speel om 14:00. Die hokkie speel om 15:00 en die eerste rugbyspan is om 16:00 aan die beurt. Daar sal tydens die wedstryde ‘n snoepie met heerlike geroosterde toebroodjies, koeldrank en ander lekkernye wees. Kom ondersteun gerus!
Die skool verjaar!
Die skool is vanjaar, soos u seker teen hierdie tyd reeds verneem het, 75 jaar oud! Dit is beslis ‘n geleentheid wat gevier moet. Ons hou dus vanjaar tussen 30 Junie en 2 Julie groot makietie. Ons sal u beslis volgende kwartaal op hoogte hou, maar teken asb. solank hierdie datums in ROOI op u kalenders aan!
Alle leerders wat Donderdag 30 Maart die Deurnag wil bywoon, moet teen Maandag hulle geld (R130) inbetaal. Ouers wat nog die steak-ete wil bywoon moet asb. ook teen Maandag hulle kaartjies aanskaf. Dit kos ook R130 per persoon.
Leerders wat die Deurnag bywoon, sal hulle rapporte kry net voor die Deurnag eindig, d.w.s. om 06:00 op 31 Maart. Diegene wat NIE die Deurnag bywoon nie, kan dieselfde oggend tussen 07:00 en 08:00 hulle rapporte afhaal. Ouers is ook welkom om dit af te haal.